Jong skilder omskep mure in kuns | News24
Jong skilder omskep mure in kuns
=Quetin Bruintjies by die olieverfskildery in Bergsig Skool se klubhuis. Foto: heilie combrinck
Daar hang 'n 3 x 1.5 meter olieverfskildery in Bergsig Skool se klubhuis, vir nageslagte om 'n dorp en 'n skool te onthou wat geleenthede vir almal bied.
Dié kunswerk is geskep deur Quetin Bruintjies (18), wie verlede jaar sy skoolloopbaan by Bergsig voltooi het.
Luana Bester, kunstenaar as-ook kunsonderwyser by Bergsig sê, "Quetin het 'n fyn aanvoeling vir kleur en toonwaardes. Sy sterkte is sy leerbare gees en dit maak van hom 'n suksesvolle kunstenaar."
Die olieverfskildery in Bergsig se klubhuis bestaan uit drie panele met kenmerkende Uitenhage uniekhede, inmekaar vervleg met interessante verftegnieke.
Quetin het uniekhede van Uitenhage en omgewing vasgevang in olieverf. Daar is turksvye, aalwyne, die Hanekamberg, 'n Volkswagen Kewer, treine en ook beelde van Bergsig.
"Ek het begin met die lug en die Hanekamberg. Maar soos die landskap verander moes ek die lug die heeltyd aanpas sodat die kleure mooi balanseer," sê Quetin, wat reeds in sy laerskooldae by Sonop in kuns presteer het.
"Juffrou Luana is amazing. Haar aanmoed-iging is my inspirasie. Sy het my geleer om te skilder wat ek sien. Dat my oë die kleure vang en die boodskap na my brein stuur en dan doen my hande wat ek gesien het."
Quetin het 'n hele kwartaal aan die panele gewerk. Die twee sypanele is deur die graad 10 kunsleerlinge geverf. Dié panele beeld die verskillende ambagte van Bergsig uit soos spyseniering, duikklop, kuns, spuitverf, plaatmetaal, haarkappery en sweiswerk.
Quetin het in 2015 sy skoolloopbaan op 'n hoogtepunt voltooi nadat hy die gesogte Bergsig Kuns Kafee trofee ontvang het as die beste kunsstudent.
Deesdae is hy voltyds besig met verfwerk en ontvang verdere onderrig in kuns by Luana Bester. Hy doen ook muurkuns en skilder opdragwerk vir besighede of mense wat in hul huise 'n fokusmuur in 'n kunswerk wil omskep.
"Quetin is iemand wat wil leer en 'n sukses van sy lewe wil maak. Met sy besonderse styl het hy dag vir dag geverf en stadig maar seker het sy sketse ontwikkel in pragtige skilderye," het Luana gesê.
Buiten skilderwerk het Quetin ook opleiding ontvang in huisverf en doen dit as deel van sy plan om fondse te genereer om sy droom as kunstenaar te leef.